Þingræður haldnar á Alþingi Íslendinga



Herra forseti. Ég hef leyft mér, ásamt hv. þm. Borgf., að bera fram brtt. um, að Alþ. þurfi ekki að koma saman fyrr en 10. okt. 1951, og er það í samræmi við það, sem hefur tíðkazt um langt skeið. Ég hef heyrt frá hæstv. forsrh., eins og menn hafa vafalaust almennt álitið fyrr, að það sé tilætlunin að reyna að ljúka þinginu fyrir hátíðar. En ég vildi vona, þó að þingið kæmi ekki saman fyrr en nokkrum dögum síðar, að þá mætti það heppnast, ef eindreginn vilji væri fyrir því, sem maður gæti ætlað að væri fyrir hendi, og ef engin sérstök atvik koma í veg fyrir, að það megi takast. Að byrja um mánaðamót sept. og okt. á þinghaldi er óþægilegt þeim mönnum, sem hafa mikið að sýsla úti um sveitir landsins, eins og t.d. bændur. Þá standa smalamennskur yfir, og fjárslátrun stendur einnig yfir á þessum tíma, en er lokið rúmlega viku af október. Það er, eins og menn vafalaust sjá, óþægilegt fyrir bændur að geta þá ekki verið heima við. Þess vegna er það æskilegt, ef hægt væri að þoka samkomudeginum til, svo að þetta mætti takast. Ég sé ekki ástæðu til þess að fjölyrða um þetta frekar, það liggur mjög ljóst fyrir. Það er ekki meining okkar flm. þessarar brtt. að koma í veg fyrir það, að þinginu mætti verða lokið fyrir hátíðar, en ef eindreginn vilji er fyrir því að ljúka þinginu fyrir hátíðar, þá held ég að það mætti takast, þó að það kæmi seinna saman en 1. okt.



Herra forseti. Það var út af þessari brtt. frá hv. þm. Árn. og hv. þm. Borgf., sem ég vil nú taka þetta fram: Það er rétt, sem kom fram hjá hv. flm. brtt., að það hefur verið venja undanfarin ár, að þingið byrji ekki fundi fyrr en 10.–11. okt. Hitt er líka rétt, og mér er það ljóst, að þetta er óhentugur tími fyrir bændur, sem eiga að sitja á þingi, einmitt þegar sláturtíðin stendur yfir. En þess er að gæta, að sláturtíðin er langt komin um mánaðamót, eða nokkuð áleiðis, svo að óhætt er að segja, að þeir yrðu ekki alveg sviptir því að vera við búið þann tíma. En það, sem fyrir ríkisstj. vakir, er það að fá meiri tíma til þess að ljúka störfum Alþ., fyrst og fremst fjárl. og helzt öllum störfum, fyrir áramót. Nú er öllum ljóst, að tíminn frá 10. okt. er ekki langur til slíkra hluta, þó að það heppnaðist nú að ljúka fjárl., en ekki afgreiðslu á málum að öðru leyti. Þetta er aðalástæðan fyrir því, að ríkisstj. hefur lagt til, að samkomudagurinn verði 1. okt. 1951, og ég fyrir mitt leyti vil ekki falla frá því, að svo verði. Að vísu má segja, að ríkisstj. hafi það að nokkru leyti í hendi sér að kalla þingið saman, en það mun nú trauðla vera gert, ef Alþ. ákveður samkomudag 10. okt., og slík ákvörðun mundi verða til þess, að ríkisstj. notaði sér það síður að kalla þingið saman fyrr. Af þeirri ástæðu vil ég vænta þess, að flm. brtt. gætu fallizt á þann samkomudag og að þessi hv. d. vildi samþ. frv. óbreytt eins og það liggur fyrir.



Herra forseti. Það er aðeins vegna framkominnar brtt., að ég vil láta koma fram úr hópi stuðningsmanna ríkisstj. eina rödd, áður en gengið verður til atkvgr. um þá till. ríkisstj., að Alþ. skuli koma saman 1. okt. n.k. Það er ljóst, að það er ekki hægt að loka augunum fyrir því, sem fram kom hjá hv. 1. þm. Árn. varðandi aðstöðu bænda. En vegna þess sjónarmiðs, sem fram kom hjá hæstv. forsrh., að það sé um verulegt atriði að ræða, einmitt að flytja samkomudaginn frá 10. okt. til 1. okt., og það sé einmitt gert með það fyrir augum að reyna að taka upp þann nýja hátt að ljúka þinginu fyrir áramót, sem mjög langt var komið á þessu þingi, þá er það svo veigamikið atriði, að ég vil taka undir það, að þingið fallist á þá till. frv., þó að ég viðurkenni, að ekki beri að loka augunum fyrir því sjónarmiði, sem hv. flm. brtt. hefur lagt fram fyrir sinni till.